Departement hof toe gesleep oor verpleegster se plasingArgieffoto Die vakbond Solidariteit het Dinsdag hofstukke teen die departement van gesondheid asook die betrokke minister ingedien nadat die departement glo versuim het om ŉ afgestudeerde verpleegster meer as ses maande nadat sy haar studie voltooi het, by ŉ hospitaal te plaas. Maroela Media het vroeër berig Solidariteit het verlede week ŉ brief aan die departement gestuur om te eis dat Dané Hertz binne sewe dae by ŉ hospitaal geplaas moet word om te voorkom dat die vakbond regstappe doen. Nadat Hertz ná hierdie aanmaning steeds nie geplaas is nie, het die vakbond hom nou namens Hertz tot die hof gewend. Die saak word op 11 Julie in die hooggeregshof aangehoor. Hertz se aansoek vir gemeenskapsdiensplasing is einde verlede jaar by ŉ bepaalde hospitaal goedgekeur, waarna die plasing in groot omstredenheid teruggetrek en sy per SMS hieroor ingelig is. Anton van der Bijl, hoof van Solidariteit se Sentrum vir Billike Arbeidspraktyke, het Dinsdag gesê die minister en die departement van gesondheid is wetlik verplig om Hertz te plaas. “Indien sy nie geplaas word om haar een jaar verpligte gemeenskapsdiens te voltooi nie, kan sy nie as ŉ professionele verpleegster geregistreer word nie,” het Van der Bijl gesê. Van der Bijl voer aan dat die dringende aansoek noodsaaklik is omdat die finale siklus vir 2016/’17 se plasings reeds teen 9 Junie gefinaliseer was. “Hoe langer Hertz se plasing vertraag word, hoe langer word sy weerhou van ŉ inkomste en bevordering,” het hy gesê.